Veldren vir mediese geriewe op Stella | Maroela Media
Veldren vir mediese geriewe op Stella
Foto: Jonathan Webster deur ActionInMotion.
Die Bush to bush Challenge in Stella, 'n dorp in die Noordwes provinsie, is 'n nasionale veldrenkampioenskap wat bygewoon word deur baie mense van regoor die land. Hierdie veldren les die dors van adrenalienverslaafdes en dien ook as 'n fondsinsameling vir 'n mediese gerief in dié dorp.
"Ons het nie meer 'n hospitaal hier op Stella nie," het die voorsitter van die Stellafees, Daan Diedericks, gesê. "Die geld wat ons hier maak, wil ons graag gebruik om iets soos 'n hospitaalkamer in te rig."
Dié naweek se ren is een van sewe wedrenne wat deur Dirt Racing aangebied word. Motorsport Suid-Afrika (MSA ) is die moedermaatskappy wat seker maak dat veiligheid 'n prioriteit is by elke ren. Die ren is net vir motor- en vierwielmotorfietse en deelnemers kan inskryf vir 'n daglisensie by MSA as jy nie tot 'n klub behoort nie. Deelnemers kan hier ook punte opbou om te kwalifiseer vir die Dakar wedren. "Die vorige jaar het Brian Baragwanath en Kenny Gilbert hier gekwalifiseer," het Diedericks gesê.
Daar is ook 'n kategorieë vir laer- en hoërskoolkinders. Dié roete is 20km lank en word drie keer gery. Die roete begin op Lonely Hill (so genoem omdat dit die enigste koppie in Stella is) en gaan ook verby 'n soutpan en 'n kaktustuin wat bestaan uit 'n groot land vol turksvye en kaktusse. Jong deelnemers moet ook verby 'n leeuplaas ry om die eindpunt te bereik.
Die veldren vind hierdie Saterdag (6 Junie) om 08:00 plaas. Jaers kan reeds vandag van 12:00 tot 17:00 inskryf. Vir verdere inligting, besoek gerus Dirt Racing se webblad.